# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Cylchffordd Cymru**  |
| **DYDDIAD**  | **17 May 2017** |
| **GAN** | **Ken Skates, Ysgrifennydd y Cabinet dros yr Economi a’r Seilwaith**  |

Rwyf am roi’r newyddion diweddaraf i’r Aelodau am brosiect Cylchffordd Cymru a datgan unwaith eto safbwynt clir Llywodraeth Cymru.

Bu Gweinidogion a swyddogion yn gweithio’n hynod galed gyda Cwmni Datblygu Blaenau’r Cymoedd (HOVDC) dros sawl blwyddyn i ddod o hyd i ffordd o wneud i’r prosiect weithio ac nid yw’r sefyllfa honno wedi newid.

Dros yr wythnosau diwethaf buom yn gweithio’n agos gyda thîm HOVDC i gael yr holl wybodaeth angenrheidiol ganddynt i gwblhau proses diwydrwydd dyladwy ar y prosiect hwn. Mae’r wybodaeth honno wedi ei chyflwyno bellach.

Fel y dywedais wrth aelodau’r Siambr heddiw, rwyf wedi bod yn bendant iawn bod diwydrwydd dyladwy yn rhan bwysig wrth ystyried cyllido unrhyw brosiect. Mae’n gyfle i sicrhau bod cynllun busnes cynaliadwy a chadarn wedi’i sefydlu, gan ddiogelu buddiannau’r trethdalwr a sicrhau bod y risg yn cael ei rannu’n deg rhwng y sectorau preifat a chyhoeddus. Mae’r prosiect yn un cymhleth iawn ac ni fyddaf yn hepgor unrhyw ran o’r broses.

Mae angen iddi fod yn broses drylwyr i bobl Blaenau Gwent, ac i sicrhau bod y Cabinet yn gwneud penderfyniad doeth.